**Beszámoló**

**Csemő Község Önkormányzata 2018. évi gyermekjóléti és gyermekvédelmi feladatainak ellátásáról**

1. **Bevezető**

A gyermekek védelméről és a gyámügyi igazgatásról szóló 1997. évi XXXI. törvény 96. § (6) bekezdése értelmében a helyi önkormányzatnak gyermekjóléti és gyermekvédelmi feladatai ellátásáról minden év május 31-ig átfogó értékelést kell készítenie, amelyet az önkormányzat képviselő-testületének meg kell tárgyalnia.

Az értékelés tartalmazza mindazokat a követelményeket, melyeket a gyámhatóságokról, valamint a gyermekvédelmi és gyámügyi eljárásról szóló 149/1997. (IX.10.) Korm. rendelet 10. melléklete előír az önkormányzatok számára.

Az értékelés a fentiek alapján bemutatja

* a település demográfiai mutatóit, különös tekintettel a 0-18 éves korosztály adataira;
* az önkormányzat által nyújtott pénzbeli, természetbeni ellátások biztosítására vonatkozó adatokat;
* az önkormányzat által biztosított személyes gondoskodást nyújtó ellátásokat;
* a felügyeleti szervek, illetve a fenntartó által végzett ellenőrzések megállapításait;
* a jövőre vonatkozó javaslatok, célok meghatározását a Gyvt. előírásai alapján;
* a bűnmegelőzési cselekvési program és koncepció főbb – elsősorban gyermek és ifjúságvédelemmel összefüggő – elemeit;
* a civil szervezetekkel való együttműködés kereteit.

1. **Demográfiai mutatók**

Csemő község állandó népessége 2018. december 31-én 4590 fő. A 0-18 éves korosztály kor szerinti megoszlása 2018-ban az alábbiak szerint alakult:

|  |  |  |  |  |  |  |  |
| --- | --- | --- | --- | --- | --- | --- | --- |
| Korcsoport | 0-2  év közötti  (fő | 3-6  év közötti  (fő) | 7-14  év közötti  (fő) | 15-18  év közötti  (fő) | **Kiskorúak összesen**  **(fő)** | Lakónépesség összesen  (fő) | **Kiskorúak aránya**  **(%)** |
| 2018 | 133 | 214 | 401 | 251 | **999** | 4590 | **21,76** |

A 2018. évben a csemői köznevelési intézményekbe beíratott gyermekek létszámadatai:

**Csemői Ladányi Mihály Általános Iskola**

|  |  |  |  |
| --- | --- | --- | --- |
| **Év** | **Létszám** | **SNI-s létszám** | **Iskola tanulói összesen:** |
| 2017. | 298 fő | 27 fő | 325 fő |
| **2018.** | **293 fő** | **30 fő** | **323 fő** |

**Csemői Nefelejcs Óvoda**

|  |  |  |  |  |  |
| --- | --- | --- | --- | --- | --- |
| **2017/2018-as nevelési év**  **Óvodába járó gyermekek száma:**  **150 fő** | | | | | |
| Ebből: | | | | | |
| SNI-s | Beilleszkedési, tanulási magatartási nehézséggel küzdő | Veszélyeztetett | Hátrányos helyzetű | Halmozottan hátrányos helyzetű | Más településről bejáró |
| 4 | 4 | 13 | 13 | 43 | 6 |
| **2018/2019-as nevelési év**  **Óvodába járó gyermekek száma:**  **162 fő** | | | | | |
| Ebből: | | | | | |
| SNI-s | Beilleszkedési, tanulási magatartási nehézséggel küzdő | Veszélyeztetett | Hátrányos helyzetű | Halmozottan hátrányos helyzetű | Más településről bejáró |
| 10 | 8 | 29 | 21 | 34 | 6 |

1. **Pénzbeli, természetbeni ellátások**

A pénzbeli és természetbeni ellátásokat, azok igénybevételének módját, illetve a jogosultsági feltételeket az önkormányzat rendeletben szabályozta. Ezeket a szabályokat Csemő Község Önkormányzata Képviselő-testületének a pénzbeli és természetbeni szociális támogatások rendszeréről és gyermekvédelmi ellátásokról szóló, 2/2019. (II.01.) számú önkormányzati rendeletetartalmazza. A rendelet nem tartalmazza a rendszeres gyermekvédelmi kedvezményre való jogosultság szabályait, mivel azt teljes körűen a Gyvt. szabályozza. A Rendszeres gyermekvédelmi kedvezményre való jogosultságról a jegyző, a rendkívüli gyermekvédelmi támogatásra való jogosultságról pedig a Szociális és Kulturális Bizottság dönt.

* 1. **Rendszeres gyermekvédelmi kedvezmény**

A rendszeres gyermekvédelmi kedvezményre való jogosultság megállapításának célja annak igazolása, hogy a gyermek szociális helyzete alapján jogosult a Gyvt.-ben meghatározott gyermekétkeztetés normatív kedvezményének, a szünidei gyermekétkeztetésnek, illetve külön jogszabályban meghatározott egyéb kedvezményeknek (pl. ingyenes tankönyv) az igénybevételére. A 2018. évben rendszeres gyermekvédelmi kedvezményre való jogosultságot kellett megállapítani, ha a családban az egy főre eső havi jövedelem nem haladta meg a öregségi nyugdíj legkisebb összegének 135 %-át (38.475 Ft-ot). Egyedülálló szülő, tartós beteg vagy súlyosan fogyatékos gyermek, valamint nagykorúvá vált gyermek esetében az egy főre jutó jövedelmi értékhatár a nyugdíjminimum 145 %- a (41.325 Ft) volt. A rendszeres gyermekvédelmi kedvezményre való jogosultságról elmondható, hogy az összes támogatást figyelembe véve a legtöbben ebben a támogatási formában részesülnek.

2018. december 31-én **378 gyermek és fiatal felnőtt** volt jogosult a gyermekvédelmi támogatásra, ez a 0-18 éves korosztály 37,8%-a.

*2018. december 31-én rendszeres gyermekvédelmi kedvezményre jogosult gyermekek száma életkor szerint*

|  |  |  |  |  |  |  |
| --- | --- | --- | --- | --- | --- | --- |
| **Kor (év)** | **0-2** | **3-5** | **6-13** | **14-17** | **18-** | **Összesen:** |
| Gyermek, fiatal felnőtt  (fő) | 46 | 61 | 163 | 87 | 21 | **378** |

A települési önkormányzat jegyzője annak a gyermeknek, fiatal felnőttnek, akinek rendszeres kedvezményre való jogosultsága a **tárgyév augusztus 1-jén** fennáll tárgyév augusztus hónapra tekintettel, akinek **tárgyév november 1-jén fennáll**, tárgyév november hónapra tekintettel természetbeni támogatást nyújtott **6000 Ft értékű** fogyasztásra kész étel, ruházat, valamint tanszer vásárlására felhasználható **Erzsébet utalvány** formájában.

* 1. **Települési támogatás**

A helyi rendelet alapján rendkívüli gyermekvédelmi támogatásként települési támogatás nyújtható annak a személynek, aki a köznevelési intézménybe járó gyermekre való tekintettel rendszeres gyermekvédelmi kedvezményre nem jogosult és a családjában az egy főre jutó jövedelem nem haladja meg az öregségi nyugdíj mindenkori legkisebb összegének 250%-át a gyermek(ek) családban történő gondozásának költségeihez való hozzájárulásként

1. a tanköteles gyermek tanszer, tankönyv ellátásának biztosítására
2. a gyermek étkezésének biztosítására;
3. a gyermek más településre történő iskolába járásához szükséges autóbuszbérlet megvásárlásához;
4. a gyermek köznevelési intézmény, sportegyesület javaslatára táborozási vagy nyaralási költségére.

A települési támogatás összege gyermekenként 6.000.- Ft.

Települési támogatás nyújtható annak a személynek, aki a köznevelési intézménybe járó gyermekre való tekintettel rendszeres gyermekvédelmi kedvezményre jogosult és a családjában az egy főre jutó jövedelem nem haladja meg az öregségi nyugdíj mindenkori legkisebb összegének 150%-át a gyermek(ek) más településre történő iskolába járásának biztosítása érdekében autóbuszbérlet megvásárlásához.

* 1. **Bursa Hungarica**

A Bursa Hungarica Felsőoktatási Önkormányzati Ösztöndíjrendszer célja az esélyteremtés érdekében a **hátrányos helyzetű, szociálisan rászoruló fiatalok felsőfokú tanulmányai**nak támogatása. A program keretében olyan szociálisan hátrányos helyzetű felsőoktatásban résztvevő hallgatóknak folyósítható az ösztöndíj, akik Csemőben lakóhellyel rendelkeznek, felsőoktatási intézményben (felsőoktatási hallgatói jogviszony keretében)**teljes idejű (nappali tagozatos) képzésben vesznek rész**t. A 2018. évben 14 fő kapott támogatást.

* 1. **Arany János tehetséggondozó program**

Az Arany János Tehetséggondozó Program célja, hogy segítse a**hátrányos helyzetű, tehetséges diákok továbbtanulását**. Az Emberi Erőforrások Minisztériumával együttműködve 2018. évben az önkormányzat 3 fő csemői fiatalt támogatott.

* 1. **„Megéri tanulni” ösztöndíj pályázat**

A 2018. évben tanulmányi eredményük alapján 5 hónapon keresztül 17 fő általános iskolás gyermeket 5000 Ft/hó és 10 fő és középiskolás fiatalt 10.000 Ft/hó összeggel támogatott.

* 1. **Az önkormányzatot terhelő, gyermekek ellátásával kapcsolatos kiadások a pénzbeli támogatások esetében**

A 2018. évi támogatások vonatkozásában az önkormányzatot összesen 11.430 e Ft kiadás terhelte, amely a támogatási jogcímek között az alábbiak szerint oszlott meg:

|  |  |
| --- | --- |
| * Rendszeres gyermekvédelmi kedvezmény | 4.719 e Ft |
| * Rendkívüli gyermekvédelmi támogatás | 4.200 e Ft |
| * Bursa Hungarica | 575 e Ft |
| * Arany János Tehetséggondozó program | 86 e Ft |
| * Megérni tanulni ösztöndíj program | 1.850 e Ft |
| **Összesen:** | **11.430 e Ft** |

A rendszeres gyermekvédelmi kedvezmény alapján kifizetett összeg 100 %-át a központi költségvetés megtérítette.

1. **Gyermekétkeztetés**

Az önkormányzat a gyermekétkeztetés feladatait a Ladányi Mihály Általános Iskolában vállalkozó által működtetett konyhán keresztül látja el. A 2018. évben az óvodában és az iskolában együtt összesen 374 fő gyermek részére biztosították a gyermekétkeztetést.

Az óvodások napi 3 x-i étkezésben részesülnek, az általános iskolai tanulók alsó és felső tagozat esetén igény szerint napi 1-2 illetve 3 x-i étkezésben részesülnek a tanulók.

Rászorultsági alapon gyermekvédelmi kedvezményben részesülő család gyermekére tekintettel 100 %-os támogatásban részesül. A nevelt gyermek szintén 100 %-os támogatásban részesül. A család egy főre jutó jövedelmének vizsgálata alapján szintén 100 %-os támogatást kérhet az óvodás gyermek szülője. Három vagy több gyermekes család esetén az egy háztartásban élő eltartott gyermekek esetén az óvodás gyermek ingyen étkezhet, az általános iskolás gyermekek szülei pedig kérhetik az 50 %-os támogatás megállapítását. Szakorvos által leigazolt tartósan beteg gyermek esetén a szakorvosi igazolás alapján szintén ingyen étkezhet az óvodás gyermek, az általános iskolás gyermek esetében pedig az 50 %-os támogatást kérheti a szülő.

**A étkezési kedvezményben részesülők száma: 331 fő, ez az összes étkező gyermek 88,5%-a**

A Csemői Nefelejcs Óvodában gyermekétkeztetésben részesülők száma a 2018. évben

|  |  |  |
| --- | --- | --- |
| Térítési díjat fizet |  | **1** |
| Ingyenes gyermekétkeztetésben részesül |  | **106** |
| Ebből: | Kedvezmény mértéke |  |
| * Rendszeres gyermekvédelmi kedvezményben részesül | 100% | **38** |
| * Tartósan beteg, vagy fogyatékos, vagy olyan családban él, ahol ilyen gyereket nevelnek | 100% | **3** |
| * Olyan családban él, ahol három vagy több gyereket nevelnek | 100% | **13** |
| * A családban az egy főre jutó jövedelem a 119.301 Ft-ot nem haladja meg (szülő nyilatkozata alapján) | 100% | **47** |
| * Nevelésbe vett gyermek |  | **5** |
|  |  |  |
| Összesen: |  | **107** |

A Csemői Ladányi Mihály Általános Iskolában gyermekétkeztetésben részesülők száma a 2018. évben

|  |  |  |
| --- | --- | --- |
| Térítési díjat fizet |  | **42** |
| Kedvezményes gyermekétkeztetésben részesül |  | **225** |
| Ebből: | Kedvezmény mértéke |  |
| * Rendszeres gyermekvédelmi kedvezményben részesül | 100% | **200** |
| * Tartósan beteg, vagy fogyatékos, vagy olyan családban él, ahol ilyen gyereket nevelnek | 50% | **4** |
| * Olyan családban él, ahol három vagy több gyereket nevelnek | 50% | **13** |
| * Nevelésbe vett gyermek | 100% | **8** |
| Összesen: |  | **267** |

1. **Az önkormányzat által biztosított személyes gondoskodást nyújtó ellátások**

Csemő Község Önkormányzata a gyermekjóléti alapellátások közül a család- és gyermekjóléti szolgáltatást és a gyermekek napközbeni ellátását biztosítja.

* 1. **Gyermekjóléti szolgáltatás[[1]](#footnote-1)**

A Ceglédi Kistérségi Szociális Szolgáltató és Gyermekjóléti Központ Csemői Család- és Gyermekjóléti Szolgálata a Ceglédi Többcélú Kistérségi Társulás fenntartásában működik 2007. óta, az önkormányzattal kötött társulási megállapodás alapján. A működéshez szükséges irodát, tárgyi feltételeket Csemő Község Önkormányzata biztosítja.

A családsegítő általános feladata az illetékességi területén élő szociális és mentálhigiénés problémák miatt veszélyeztetett, illetve krízishelyzetbe került személyek és családok életvezetési képességének megőrzése, az ilyen helyzethez vezető okok megelőzése, valamint a krízishelyzet megszüntetésének elősegítése, továbbá a veszélyeztetett személyek és családok érdekeinek képviselete és védelme. Tevékenységét az egyénre, illetve a családra irányuló folyamatos munkával végzi.

A család- és gyermekjóléti alapellátás igénybevétele önkéntes. A családgondozói feladatok megkezdése történhet az ügyfél személyes megkeresése alapján, illetve a jelzőrendszeri tagoktól érkezett írásos jelzés alapján is. A családdal való kapcsolatfelvételt követően van olyan eset, amikor a fennálló probléma megoldása egyszeri esetkezeléssel is megoldható. Az esetek többségében azonban rendszeres ellátást igényel a felmerült probléma megoldása.

A 2018-as évre vonatkozó konkrét adatok:

Az elmúlt év során a szolgálathoz összesen **101 jelzés érkezett**. A jelzések legnagyobb része **(35) iskoláktól**, de ennek is java része a helyi Ladányi Mihály Általános Iskolától érkezett. A jelzések leggyakrabban **igazolatlan mulasztások**ról szólnak, de sok esetben fordul elő a **gyermekek súlyos magatartásbeli problémája, beilleszkedési nehézsége, kirekesztés, kortársak közötti erőszakos viselkedés**. Egyre nehezebb feladat a pedagógusok számára is, hogy a gyermekek közötti konfliktusokat megfelelően, helyén tudják kezelni. 2018-tól újszerű feladat, új típusú szociális szolgáltatás az iskolai szociális munka megjelenése. A gyermeket veszélyeztető problémákat remélhetőleg az iskolai szociális munkás időben észre tudja venni, s a pedagógussal kooperálva segíthet ezek megszüntetésében, megelőzésében. Összekötő szerepet tölt be az otthon, az iskola és a közösség között. Amennyiben a kialakult probléma megoldásában nem kompetens, úgy jelzéssel él a szolgálat felé, tehát az iskola és a szolgálat között is összekötő szerepe van. **A konfliktusok kezelése miatt és egyéb szempontokból is nagy szükség lenne iskolapszichológusra**, hogy helyben és mielőbb megoldhatóak legyenek a problémák. A ceglédi Központban van lehetőség pszichológiai és fejlesztő pedagógiai tanácsadásra, de a családokra az utazás miatt nagy terhet ró, és a szakemberek kapacitása is korlátozott. Az iskola és a szolgálat közötti kapcsolat jónak mondható.

Több alkalommal történt a pedagógusokkal közös esetmegbeszélés, esetkonferencia, illetve közös családlátogatásra is sor került. Kölcsönösen keresik egymást egy-egy felmerülő probléma esetén, s igyekeznek közösen megoldást találni a kialakult helyzetre. Az iskolavédőnő is fontos szerepet tölt be az iskola életében, a szolgálattal is szoros kapcsolatban áll.

33 jelzés érkezett a szolgálathoz a Védőnői Szolgálattól. A jelzőrendszeri tagok közül a védőnővel való együttműködés mondható a legszorosabbnak, a gyermekjóléti és a védőnői szolgálat napi szinten kapcsolatban vannak egymással. Sokszor végeznek közös családlátogatásokat, kölcsönösen tudják egymás munkáját segíteni, mivel az szorosan összefügg. Egy-egy eset kapcsán esetmegbeszéléseket, esetkonferenciákat tartanak. A jelzések többsége a gyermekek elhanyagolásáról szól: védőoltások beadásának csúszása, státuszvizsgálatok elmaradása, a gyermekek nem megfelelő testi higiénéje, stb. A jelzéseket követően bevált gyakorlattá vált, hogy a családgondozó és a védőnő közösen keresik fel az érintett családokat, így közös a felelősségvállalás is. Még ha sokszor kellemetlen is, de mindig nyíltan vállalják az ügyfelekkel szemben a felmerült problémákat, nyíltan megbeszélik azokat, s közösen keresik a megoldási lehetőséget. Az írásbeli jelzést megelőzően a védőnővel az esetek 90 %-ában telefonon is megtörténik az egyeztetés, s legtöbbször az írásos jelzést megelőzi a közös családlátogatás is. Együttes álláspontjuk, hogy minél gyorsabb a reakció, annál hatékonyabb a problémamegoldás. A gondozott családok vonatkozásában rendszeresen konzultálnak egymással.

**12 esetben érkezett a helyi Nefelejcs Óvodától** jelzés a szolgálat felé. A jelzésekben leginkább igazolatlan óvodai mulasztások szerepelnek, illetve a gyermekek testi-lelki elhanyagolása. Volt óvodapedagógussal közös családlátogatás is, illetve az érintett gyermek vonatkozásában megtartott esetkonferencián is szívesen részt vesznek az óvónők. Sokszor konzultálnak telefonon, illetve személyesen is egy-egy gyermek ügyében. Az óvoda vezetőjével és dolgozóival is jó szakmai kapcsolatban állnak.

**4 esetben érkezett jelzés a kórháztól**. Egy esetben felnőtt vonatkozásában (TAJ szám hiánya, egészségügyi ellátás akadálya miatt kérték segítségüket). 3 esetben pedig újszülött kórházból történő hazaadása kapcsán éltek jelzéssel. Ez azokban az esetekben fordul elő, amikor a várandós kiskorú, vagy korábbi védőnői jelzés szerint kérdéses, hogy a baba a körülmények vagy a szülő alkalmassága miatt hazaadható-e. **Az elmúlt évben megnövekedett a kiskorú (akár 15 éves) várandósok száma.** Sokszor kell a szülők, nagyszülők figyelmét felhívni a várandósgondozás és egyéb vizsgálatok fontosságára. **Sok olyan család van a községben, ahol a kisgyermekek nagy száma miatt megnövekedett feladatokat a szülők nem tudják megfelelően ellátni.** Az elmúlt időszakban **több családnak vannak lakhatási problémái**, nehéz albérletet találni több gyermekkel, illetve problémát okoz az is, hogy az ingatlanok mérete általában nem megfelelő egy nagy létszámú család számára, illetve a tulajdonos ritkán jelenti be az ingatlanba az albérlőket. A lakcímrendezés hiánya miatt gondot okoz a gyermekek óvodába, iskolába történő beíratása is. Problémát okoz az is, hogy ezek a családok sokszor költöznek ide-oda, településen belül és kívül egyaránt, így a családgondozás a szolgálat és a védőnő esetében is akadályokba ütközik.

Ezen kívül **2 jelzés érkezett a központtól, 2 a Gyámügyi Osztálytól, 1 jelzés más Család- és Gyermekjóléti Szolgálattól, illetve egy esetben anyaotthonból érkezett jelzés** az intézményből távozott család miatt.

Az elmúlt évben 21 családot gondoztak alapellátásban, ez 40 gyermeket érint.

**A településen 22 védelembe vett gyermek volt.**

A védelembe vétel legjellemzőbb okai az **50 órát meghaladó igazolatlan iskolai mulasztás, illetve a gyermekek súlyos elhanyagolása.** Az előző évhez viszonyítva 7 gyermek esetében szűnt meg a védelembe vétel eredményesség miatt, 1 gyermek esetében nagykorúvá válás miatt, illetve 4 gyermek esetében lakóhely váltás miatt. **27 szakellátásban nevelkedő gyermek** volt. Az elmúlt évben **2 gyermeket kellett családjából kiemelni**. Ez esetben közvetlenül kellett javaslatot tenni, mivel a gyermekeket súlyosan veszélyeztették (iskolai beíratás elmulasztása, testi-lelki elhanyagolás, a szülők nem megfelelő életvitele (drogfogyasztás) miatt). Sajnos **3 olyan eset is volt az elmúlt évben, amikor az újszülöttet nem lehetett hazaadni a kórházból**, tekintettel a szülő körülményeire, terhesség eltitkolására, illetve elhanyagolására. Sokan keresik fel a szolgálatot hivatalos ügyintézésben való segítségnyújtás, nyomtatványkitöltés miatt (gyermekelhelyezés, házasság felbontása, költségmentesség kérelmezése, nyugdíjazás, segélykérelmek ügyében). Ezen kívül sokan kérnek információt, tanácsot egy-egy felmerült probléma kapcsán, igénylik a segítségnyújtást, függetlenül attól, hogy esetleg nem is önkéntesen keresték fel a szolgálatot.

Fontos megemlíteni a Család- és Gyermekjóléti Központ munkatársának (esetmenedzserének) szerepét is. Az esetmenedzser tesz javaslatot hatósági intézkedésre (kivéve, ha a családsegítő olyan súlyos veszélyeztetést észlel, amikor azonnali lépésre van szükség). Elősegíti a családjából kiemelt gyermek visszahelyezését, kapcsolatot tart a családba fogadott gyermekekkel és családjukkal. Védelembe vétel esetén kapcsolatot tart a családdal, annak felülvizsgálatakor referál a Gyámügyi Osztály felé a család aktuális helyzetéről. Ez a családból kiemelt gyermekek esetében is így történik, hiszen az esetmenedzser tart kapcsolatot a vér szerinti családdal és tájékoztatja a Gyámügyi Osztályt a családban történt változásokról, vagy éppen a kiemelés esetén fennálló helyzet változatlanságáról. Ezen kívül utógondozói feladatokat is ellát. A szociális segítő munka azonban ezeknél a családoknál is a családsegítő hatáskörébe tartozik (hivatalos ügyintézés segítése, tanácsadás, segítő beszélgetés, stb.) Az esetmenedzserrel való kapcsolat is nagyon szoros, csakúgy, mint a védőnő esetében, vele is kölcsönösen segítik egymás munkáját, közösen végzik a családlátogatást.

Mint az a fentiekből is kitűnik, a gyermekjóléti szolgálat munkatársa napi munkája során nagy mennyiségű és sokrétű problémával találkozik. Mivel a munka szerves részét képezik a rendszeres családlátogatások, az intézményekkel való kapcsolattartás nem mindig tartózkodik az irodájában. Mára gyakorlattá vált, hogy az ügyfelekkel időpontot egyeztet egy-egy feladatra, mivel pl. egy gyermekelhelyezés és házasság felbontása ügyében szükséges nyomtatvány kitöltése több órát is igénybe vehet.

* 1. **Csemői Nefelejcs Óvoda[[2]](#footnote-2)**

A gyermekvédelmi feladatok ellátása minden óvodapedagógus feladata. Minden gyermek esetében óvodakezdés előtt családlátogatást végeznek, Személyiséglapot töltenek ki a szülővel közreműködve, amelyek nagymértékben meghatározzák a csoportban lévő pedagógiai munka alapjait. Szükség esetén az óvónők – adott esetben az intézményvezető közreműködésével – kapcsolatba lépnek külső segítő szakemberekkel, amely leggyakrabban a Pedagógiai Szakszolgálat és a Ceglédi Kistérségi Szociális Szolgáltató és Gyermekjóléti Központ (továbbiakban: gyermekjóléti központ) munkatársát jelentik.

Előforduló kapcsolati formák:

* pedagógiai/pszichológiai/iskolaérettségi vizsgálat kérése
* óvodai szűrés kérése
* felülvizsgálati kérelem
* esetkonferencián való személyes részvétel
* pedagógiai jellemzés készítése
* esetjelző lap írása
* szóbeli konzultáció
* értesítés igazolatlan óvodai mulasztásról

Ebben a nevelési évben hét gyermek esetében történt vizsgálati kérelem benyújtása, hét gyermeknél óvodai szűrés kérése, valamint nyolc gyermek kontrollvizsgálata történt meg.

A gyermekjóléti központ és az intézmény együttműködése keretében három esetben történt esetkonferencián való részvétel. Az egyik esetben a feljegyzés hat gyermek védelembe vételét javasolja, amelyből négy gyermek jár óvodába. Ebben a családban leggyakrabban előforduló problémák a gyermekek igazolatlan hiányzása és a higiénés elhanyagolás. A másik esetben, amelyben szintén a higiénés elhanyagolás, valamint a gyermek megfelelő fejlődésének elősegítésének hiánya volt a jellemző, mindaddig nem születik védelembe vételi javaslat, amíg nem lesz az ügyben negatív irányú változás. A harmadik esetben, a családban gyermek elhelyezési problémák vannak, amelyben szintén javaslat született a védelembe vételre.

Pedagógiai jellemzés készítésére az óvodapedagógusok által hat alkalommal került sor 12 fő gyermeket érintően, a gyermekjóléti szolgálat kérésére. További két esetben kért pedagógiai jellemzést a Ceglédi Járásbíróság szülői felügyelet gyakorlásának és gyermektartásdíj fizetése ügyében.

**Esetjelző lapon hat alkalommal jeleztek az óvónők problémát a gyermekjóléti szolgálat felé. Ezek témája családban történt bántalmazás, gyermeki ápolatlanság, édesanyai elhagyás, szülői együttműködés hiánya, óvodalátogatás megtagadása volt.** Minden esetben megtörténtek a visszajelzések.

Ebben a nevelési évben először fordult elő, hogy egy testvérpár nevelésbe vétele megszűnt, mert örökbefogadás történt. Az ő esetükben megszűnt az óvodai jogviszony is.

Sor került két óvodáskorú gyermek óvodai jogviszonyának megszüntetésére abból az okból is, hogy egy család hat gyermekét nevelőszülőknél, illetve lakásotthonban helyeztek el.

**Gyermekvédelmi szempontból a legnagyobb hangsúlyt az óvodából történő hiányzás csökkentésére, valamint a hiányzások igazolására, a hiányzások bejelentésére helyezték.** Módosításra került az intézmény Házirendje, amelyben konkrét megfogalmazásra kerültek a hiányzással kapcsolatos bejelentési, igazolási kötelezettségek, lehetőségek, illetve azok elmulasztásának következményei. Ennek következtében **két szülőnél került sor arra, hogy gyermekeik igazolatlan hiányzása miatt a szabálysértési hatóságot is értesíteni kellett**. Három szülő volt, aki esetében a gyermekjóléti központ és a gyámügyi hatóság felé intéztek értesítést.

Az idei nevelési év második felétől – **2019. február 01. óta – szociális segítő is támogatja a nevelőtestület munkáját, aki hetente négy órában tartózkodik az intézményben**. Feladatát Csemő Község Önkormányzata és a Ceglédi Kistérségi Szociális Szolgáltató és Gyermekjóléti Központ által kötött Együttműködési megállapodás alapján végzi. A kihelyezett szakemberrel és az intézmény dolgozóival való együttműködés gyakorlata még kialakulóban van.

**A kiemelt figyelmet igénylő, sajátos nevelési igényű gyermekek ellátását utazó gyógypedagógus látja el** megbízási szerződéssel, heti hét órában, valamint egy gyermek esetében a fejlesztés Cegléden is zajlik, amelyre a szülő hordja gyermekét, de az intézmény finanszírozza a mozgásterápiát. További szakmai segítő még a logopédus, aki szintén megbízási szerződéssel végzi a beszédhibás gyermekek terápiáját, a nevelési év eleji vizsgálatok eredményeképpen. Hetente kétszer 3-3 órában dolgozik az óvodában.

A fejlesztőpedagógiai munkát, amelyet a beilleszkedési, tanulási, magatartási nehézséggel küzdő gyermekek igényelnek, az intézmény fejlesztőpedagógusai látják el. Jelen esetben három fő rendelkezik a megfelelő képesítéssel, júniusban ez a létszám további egy fővel gyarapodik.

**Legnagyobb problémát a logopédiai ellátás területén tapasztaltak**. Sajnos egyre több a beszédhibás gyermek, több gyermek esetében szükség lenne a terápiára, sőt hasznos lenne az öt éves kor előtti fejlesztés is, amelyre kapacitáshiány miatt nincs lehetőség. Ami nagymértékben megnehezíti a gyermekek beszédfejlődését, a szülői támogatás (otthoni gyakorlás) hiánya. Minden évben próbálják a logopédussal együtt erre felhívni a figyelmet, sajnos több-kevesebb sikerrel.

**Nagy hangsúlyt fektetnek a hátrányos és halmozottan hátrányos helyzetű gyermekek integrációjára is.** 2007-től kezdődően 2014-ig Integrációs Pedagógiai Rendszert működtetnek intézményünkben, amelyre külön támogatást biztosított az állam. Mára ez a rendszer teljes mértékben beépült a szakmai munka mindennapjaiba, nem jelent külön program megvalósítását. Ennek értelmében nagy hangsúlyt fektetnek az óvoda – család kapcsolatának színvonalára, a gyermekek (adott esetben szülők) szocializációjának elősegítésére, a külső segítő szakemberekkel való együttműködésre, velük és különböző civil szervezetekkel történő közös programok megvalósítására, valamint a rászoruló családok támogatására.

1. **Csemői Ladányi Mihály Általános Iskola[[3]](#footnote-3)**

Az intézmény 323 tanulójából 144 fő (44,5%) rendszeres gyermekvédelmi kedvezményben részesül, 27 fő hátrányos helyzetű, 43 fő pedig halmozottan hátrányos helyzetű. Ez utóbbi két adat nem a valós helyzetet tükrözi, mivel a hátrányos helyzet megállapítása közvetlen anyagi haszonnal nem jár, ezért a szülők csak indokolt esetben kérik. Az intézmény tanulói közül 8 fő védelembe vett.

Mulasztások

|  |  |  |
| --- | --- | --- |
|  | 2017/2018-as tanév II. félév | 2018/2019-es tanév I. félév |
| 30 óra feletti igazolatlan mulasztás: | 2 fő | 4 fő |
| 50 óra feletti igazolatlan mulasztás: | 5 fő | 5 fő |
| 250 óra feletti összes mulasztás: | 8 fő | 8 fő |

A mulasztások kezelése a 20/2012. (VIII. 31.) EMMI rendelet a nevelési-oktatási intézmények működéséről és a köznevelési intézmények névhasználatáról szóló szabályozása szerint történik. E kötelezettség alapján a Gyermekvédelmi Szolgálattal, a Területi Gyermekvédelmi Szolgálattal, a Járási Hivatal Hatósági Osztályával és Gyámügyi és Igazságügyi Osztályával is folyamatos a kapcsolattartás.

Az Intézményben gyermekvédelmi felelős nincs, ezért minden osztályfőnök a gyermekvédelmi jelzőrendszer alappillére.

A *Gyermekjóléti Szolgálat helyi munkatársával* hatékony az együttműködés. A 2018-as naptári évben 35 hivatalos értesítésben kérték a segítségét. Az esetjelzések nagy többségét **az igazolatlan mulasztások** tették ki, de jelentős számban jelezték, hogy a **gyermek magatartásproblémái** mögött súlyos családi gondok állhatnak. Többször fordult elő, hogy a családsegítő az osztályfőnökkel karöltve családlátogatás alkalmával kísérelte meg az adott eset kezelését. Esetmegbeszéléseken, konferenciákon vitatják meg a lehetőségeket. **A szociális és anyagi jellegű problémákon túl sajnos megjelent a korcsoportokon belüli agresszió és a kirekesztés.**

A védelembe vett gyermekekkel a *Gyermekjóléti Szolgálat ceglédi esetmenedzsere* foglalkozik. Hetente egy alkalommal tartózkodik a községben, és mivel a veszélyeztetett kiskorúak közel felét az intézmény tanulói teszik ki, ezért az ilyen alkalmakkor személyesen találkozik az iskola vezetőivel, pedagógusaival.

A Csemői Ladányi Mihály Általános Iskola és a Gyermekjóléti Szolgálat 2018-ban kötött megállapodása alapján az intézményben heti két alkalommal *iskolai szociális munkás* dolgozik, akihez a tanulók bizalommal fordulhatnak.

Szintén heti két alkalommal érkezik az iskolába az *iskolavédőnő* is. A szűréseken, beszélgetéseken feltárt problémákat a pedagógussal, gyermekorvossal, családsegítővel egyezteti. A korosztályok érdeklődésének megfelelő előadásokat tart igény szerint minden évfolyamon.

Az intézmény rendszeresen szervez preventív jellegű előadásokat a *Ceglédi Rendőrkapitányság szakembere* és *a körzeti megbízott* bevonásával.

**Az iskola 12 tanulója nevelőszülőknél él**, ezért a gyermekvédelmi feladatok fontos része a *gyermekvédelmi* *gyámok*kal való kapcsolattartás. A legjellemzőbb, hogy amikor a gyám a nevelőszülőt látogatja, az iskolába is bejön, hogy konzultáljon az osztályfőnökkel. Indokolt esetben a pedagógus megkeresheti őt telefonon. Sajnálatos, hogy a családból való kiemelés után esetenként akár 5-6 hónap is eltelik, hogy a gyermekvédelmi gyám kijelölésre kerüljön.

Fent leírtakból látható, hogy az intézmény erőforrásai szerint mindent megtesz annak érdekében, hogy tanulóinak védett gyermekkorát biztosíthassa. **Nagyban segítené munkájukat, ha az iskolában** (vagy a községben) **elérhető lenne egy gyermekpszichológus**, aki mélyebben – és a jelenlegi lehetőségeiknél gyorsabban - tudná feltárni a problémákat, hogy mihamarabb megfelelő fórumon kezelhessék azt.

1. **A felügyeleti szervek, illetve működést engedélyező szervek ellenőrzésének megállapításai:**

Gyámhatósági területen a felügyeleti szervek 2018. évben szakmai ellenőrzést nem tartottak.

1. **Jövőre vonatkozó javaslatok, célok meghatározása Gyvt. előírásai alapján:**

A meglévő intézmények biztosítják a gyermekjóléti és gyermekvédelmi feladatok megvalósítását. Az önkormányzat és a Gyermekjóléti Szolgálat kapcsolata szoros, a felmerülő problémákra rövid időn belül megoldást találunk. A gyermekvédelmi jelzőrendszer jól működik a településen, így a problémák szinte azonnal ismertté válnak, és a megoldásukban a saját területén mindenki részt vesz.

1. **Bűnmegelőzési cselekvési program és koncepció:**

Csemő Község Önkormányzata bűnmegelőzési programmal nem rendelkezik.

1. **Civil szervezetekkel való együttműködés**

A településünkön működő civil szervezetek és az önkormányzat közötti együttműködés kiegyensúlyozott. Az önkormányzat pályázati eljárás keretében anyagi támogatást nyújt a szervezeteknek. A civil szervezetek az általuk szervezett programokon, illetve az önkormányzati rendezvényeken való aktív közreműködésükön keresztül, elsősorban a szabadidő hasznos és tartalmas eltöltésében nyújtanak segítséget a gyermekeknek és a fiatal felnőtteknek.

Csemő, 2019. május 22.

1. Hornyákné Zámbó Andrea családgondozó által készített beszámoló alapján [↑](#footnote-ref-1)
2. Erdélyi Krisztina intézményvezető által készített beszámoló alapján [↑](#footnote-ref-2)
3. Arató Istvánné intézményvezető által készített beszámoló alapján [↑](#footnote-ref-3)